PTTGC-GPSC กอดคอวิ่ง! โบรกเชียร์ “ซื้อ” ลุ้น Q4 ฟื้นตัว
PTTGC-GPSC กอดคอวิ่ง! จับตาไตรมาส 4/65 กำไรสุทธิฟื้นตัว โบรกแนะนำ “ซื้อ” PTTGC ราคาเป้า 68 บาท ส่วน GPSC ราคาเป้าหมาย 84 บาท 
PTTGC-GPSC กอดคอวิ่ง! จับตาไตรมาส 4/65 กำไรสุทธิฟื้นตัว โบรกแนะนำ “ซื้อ” PTTGC ราคาเป้า 68 บาท ส่วน GPSC ราคาเป้าหมาย 84 บาท
18 พ.ย. 2565

ผู้สื่อข่าวรายงานว่า วันนี้ (18 พ.ย.65) ณ เวลา 15:29 น. ราคาหุ้น บริษัท พีทีที โกลบอล เคมิคอล จำกัด (มหาชน) หรือ PTTGC ราคาหุ้นอยู่ที่ระดับ 47.25 บาท บวก 0.75 บาท หรือ 1.61% สูงสุดที่ระดับ 47.25 บาท ต่ำสุดที่ระดับ 46 บาท ด้วยมูลค่าการซื้อขาย 471.74 ล้านบาท
บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC อยู่ที่ระดับ 67 บาท บวก 0.25 บาท หรือ 0.37% สูงสุดที่ระดับ 67.25 บาท ต่ำสุดที่ระดับ 66.25 บาท ด้วยมูลค่าการซื้อขาย 147.59 ล้านบาท
สำหรับราคาหุ้นปรับตัวขึ้นเนื่องจาก บริษัทหลักทรัพย์ โนมูระ พัฒนสิน จำกัด (มหาชน) มีมุมมอง slightly positive ต่อข้อมูลจากการประชุมนักวิเคราะห์ร่วมกับผู้บริหาร GPSC โดยมองทิศทางการลดลงของราคาก๊าซธรรมชาติเหลว หรือ LNG ที่รวดเร็วอาจส่งผลให้ประมาณการของบริษัทมีอัพไซด์ได้ และการที่บริษัทยังไม่ได้ล็อกราคาถ่านหินในปี 2566 จะทำให้ได้ประโยชน์จากราคาพลังงานที่ลดลงเต็มที่ โดยแผนเดินเครื่องขายไฟฟ้า หรือ COD โรงไฟฟ้าในมือไม่ได้เปลี่ยนแปลงอย่างมีนัยสำคัญ
โดยมองแนวโน้มกำไรสุทธิไตรมาสที่ 4/2565 ถึงปี 2566 จะฟื้นตัวต่อเนื่องตามการฟื้นตัวของอัตรากำไรขายไฟฟ้าเพิ่มขึ้นใน ขณะที่ต้นทุนพลังงานเฉลี่ยลดลง
ทั้งนี้คงคำแนะนำ “ซื้อ” ต่อ GPSC ราคาเป้าหมาย 84.00 บาทต่อหุ้น โดยมองปี 2566  มีปัจจัยบวกต่อกําไรเข้ามาต่อเนื่องทั้งการ COD โครงการลมไต้หวันได้ประโยชน์จากค่าไฟฟ้าผันเเปร หรือ FT  ที่ปรับขึ้นเต็มปี และการปิดซ่อมนอกแผนที่ลดลงและต้นทุนพลังงานลดลง
ส่วนการประชุมนักวิเคราะห์ร่วมกับผู้บริหาร PTTGC มองทิศทางส่วนต่างราคาผลิตภัณฑ์น้ำมันและน้ำมันดิบ (Crack spread) และค่าการกลั่นจะลดลงกลับสู่ระดับปกติในปี 2566 เนื่องจากความต้องการใช้น้ำมันที่ฟื้นตัว ส่งผลให้โรงกลั่นโลกเพิ่มการผลิต และมีกำลังการผลิตใหม่เข้ามาทำให้อุปทานตึงตัวลดลง รวมถึงปัจจัยดังกล่าวจะส่งให้ PTTGC ไม่ต้องเผชิญการขาดทุนจากการประกันความเสี่ยง หรือ hedging loss ก้อนใหญ่กว่า  2.3 หมื่นล้านบาท เหมือนปี 2565 ส่วนด้านปิโตรเคมีที่ยังเผชิญกับอุปทานใหม่ที่เข้ามากดดันให้การฟื้นตัวของแพร่กระจายช้าลง
โดยมีมุมมองไตรมาส 4/2565 บริษัทยังมีผลขาดทุน แต่ลดลงจาก spread ปิโตรเคมียังอยู่ในระดับต่ำ ทั้งนี้คงคำแนะนำ “ซื้อ” ต่อ PTTGC ราคาเป้าหมาย 68.0 บาทต่อหุ้น คงมุมมองจุดปลอดภัยในการซื้อรับการฟื้นตัวของกำไรในปี 2566 จะเป็นช่วง Q1/2566
ด้าน บริษัทหลักทรัพย์ ทรีนีตี้ จำกัด มองว่าบริษัทมีการขยายกำลังการผลิตอย่างต่อเนื่อง และการขึ้นค่า FT และแนวโน้มพลังงานที่เป็นขาลงเป็นปัจจัยบวกกับบริษัท
อย่างไรก็ตาม เนื่องจากสถานการณ์ในประเทศยูเครนยังไม่สงบทำให้ยังมีความเสี่ยงเรื่องต้นทุนพลังงานอยู่ และคาดไตรมาส 4/2565 กำไรสุทธิจะฟื้นตัวจากค่า Ft ที่ปรับขึ้นในเดือนกันยายน
นอกจากนี้โครงการ SSP Replacement ของ Glow Energy Phase 2 จะเริ่มทยอย COD ในไตรมาส 4/2565 ช่วยเพิ่มกำลังการผลิตไฟฟ้า 200 MW และกำลังผลิตไอน้ำ 300 ตันต่อชั่วโมง และถ้ามีการปรับขึ้นค่า Ft ในต้นปีหน้าประมาณ 50 สตางค์ จะช่วยเพิ่ม gross margin และเพิ่มกำไรให้กับ PTTGC ราคาเป้าหมาย 72 บาท
นอกจากนี้ยังมี บริษัทหลักทรัพย์ ดาโอ (ประเทศไทย) จำกัด (มหาชน) ประเมินว่าหุ้น PTTGC จะรายงานผลประกอบการที่ดีขึ้นจากไตรมาสก่อน หรือจากไตรมาสก่อนหน้าใน 4/2565 หลัก ๆ มาจากสต๊อกลอส และขาดทุนจากอัตราแลกเปลี่ยนลดลง อย่างไรก็ดีบริษัทมีแผนที่จะปิดซ่อมบำรุงโรงกลั่นเป็นเวลา 50 วันในไตรมาส 4/2565 ซึ่งมองว่าจะทำให้บริษัทเก็บเกี่ยวการฟื้นตัว จากส่วนต่างราคาผลิตภัณฑ์น้ำมันและน้ำมันดิบได้อย่างไม่เต็มที่มากนัก